મહાભારત જેવા ગૂઢ મહાકાવ્યને ઊંડાણથી સમજવું કે તેનું અર્થઘટન કરવું એ સહેલું કે સાદું-સીધું ક્યારેય ન હતું. અનેક સદીઓથી કથાકારો અને સાહિત્યકારો, ફિલસૂફો અને અભ્યાસુઓ તેના અલગ અલગ અર્થઘટન શોધતા રહ્યા છે. અને તેમાં ડૂબકી મારનારને દર વખતે નવો અને આશ્ચર્યકારક અર્થ મળતો રહે છે. જોકે જેઓ આ પૌરાણિક ગ્રંથોને માત્ર વાર્તા તરીકે જ માણવા માંગતા હોય તેમને માટે એ જરૂરથી એક ખૂબ રસપ્રદ અને અલગ પ્રકારની વાર્તા છે. જોકે ધાર્મિક લાગણીઓને બે ઘડી બાજુએ મૂકીએ તો ખ્યાલ આવશે કે આ કૃતિઓની સાહિત્યિક ઊંડાઈ પણ બેજોડ છે. પાંડવ-કૌરવની વાર્તા અને તેમાં શ્રીકૃષ્ણનો રોલ એક સૂક્ષ્મ સ્વરૂપે પણ છે અને આમ આખી વાર્તા એક અલગ ડાઈમેન્શન કે પરિમાણમાં આકાર લે છે.